钦定古今图书集成/明伦汇编/官常典/第451卷 > 梁慬
## 钦定古今图书集成/明伦汇编/官常典/第451卷 > 梁慬

按《后汉书》本传：“慬字伯威，北地弋居人也。父讽，历州
宰。永元元年，车骑将军窦宪出征匈奴，除讽为军司
马。令先赍金帛使北单于，宣国威德，其归附者万馀
人。后坐失宪意，髡输武威，武威太守承旨杀之。窦氏
既灭，和帝知其为宪所诬，征慬，除为郎中。慬有勇气，
常慷慨好功名。初为车骑将军邓鸿司马，再迁。延平”
元年，拜西域副校尉。慬行至河西，会西域诸国反叛，
攻都护任尚于疏勒。尚上书求救，诏慬将河西四郡
羌胡五千骑驰赴之。慬未至而尚已得解。会征尚还，
以骑都尉段禧为都护，西域长史赵博为骑都尉。禧、
博守它乾城。它乾城小，慬以为不可固，乃谲说龟兹
王白霸，欲入共保其城，白霸许之。吏人固谏，白霸不
听。慬既入，遣将急迎禧、博，合军八九千人。龟兹吏人
并叛其王，而与温宿、姑墨数万兵反，共围城。慬等出
战，大破之。连兵数月，胡众败走。乘胜追击，凡斩首万
馀级，获生口数千人，骆驼畜产数万头，龟兹乃定。而
道路尚隔，檄书不通。岁馀，朝廷忧之。公卿议者以为
“西域阻远，数有背叛。吏士屯田，其费无已。”永初元年，
遂罢都护，遣骑都尉王弘发关中兵迎慬禧、博及伊
吾、卢柳中屯田吏士。二年春，还至敦煌，会众羌反叛，
朝廷大发兵西击之，逆诏慬留为诸军援。慬至张掖
日，勒羌诸种万馀人攻亭候，杀略吏人。慬进兵击，大
破之，乘胜追至昭武卤，遂散走，其能脱者十二三。及
至姑臧，羌大豪三百馀人诣慬降，并慰譬遣还故地，
河西四郡复安。慬受诏当屯金城，闻羌转寇三辅，迫
近园陵，即引兵赴击之，转战武功美阳关，慬临阵被
创，不顾，连破走之，尽还得所掠生口，获马畜财物甚
众，羌遂奔散。朝廷嘉之，数玺书劳勉，委以西方事，令
为诸军节度。三年冬，南单于与乌桓大人俱反，以大
司农何熙行车骑将军事，中郎将庞雄为副，将羽林
五校营士及发缘边十郡兵二万馀人，又辽东太守
耿夔率将鲜卑种众共击之。诏慬行度辽将军事。庞
雄与耿夔共击匈奴奥鞬日逐王，破之。单于乃自将，
围中郎将耿种于美稷，连战数月，攻之转急，种移檄
求救。明年正月，慬将八千馀人驰往赴之，至属国故
城，与匈奴左将军乌桓大人战，破斩其渠帅，杀三千
馀人，掳其妻子，获财物甚众。单于复自将七八千骑
迎攻，围慬。慬被甲奔击，所向皆破卤，遂引还虎泽。三
月，何熙军到五原，曼柏暴疾不能进，遣庞雄与慬及
耿种步骑万六千人攻虎泽。连营稍前，单于惶怖，遣
左奥鞬、日逐王诣慬乞降，慬乃大陈兵受之。单于脱
帽徒跣，面缚稽颡纳质。会熙卒于师，即拜慬度辽将
军。庞雄还为大鸿胪。雄，巴郡人，有勇略，称为名将。明
年，安定、北地、上郡皆被羌寇，糓贵人流，不能自立。诏
慬发边兵迎三郡太守，使将吏人徙扶风界。慬即遣
南单于兄子优孤涂奴将兵迎之。既还，慬以涂奴接
其家属，有劳，辄授以羌侯印绶。坐专擅，征下狱，抵罪。
明年，校书郎马融上书，讼慬与护羌校尉庞参，有诏
原刑，语在《庞参传》。会叛羌寇三辅，关中盗贼起，拜慬
谒者，将兵击之。至湖县，病卒。